DA vra Pravin oor LP wat glo R1 m. van Sassa kry | Netwerk24
DA vra Pravin oor LP wat glo R1 m. van Sassa kry
Deur Alicestine October 14 Maart 2017 12:48
Die DA het Dinsdag in die parlement 'n goëlbal gegooi oor die voortgesette krisis met welsynstoelaes toe hy na 'n bekende ANC-LP verwys het wat glo vir advies oor die agentskap vir maatskaplike sekerheid (Sassa) betaal is.
Pravin Gordhan, minister van finansies, het 'n voorlegging in die staande komitee oor openbare rekeninge (Skoor) oor die voortgesette krisis gegee.
Sassa is deur Thokozani Magwaza, sy uitvoerende hoof, verteenwoordig.
Tim Brauteseth, DA-LP, het in vraetyd vir Gordhan gevra wat hy dink van dr. Makhosi Khoza, ANC-LP, wat voorheen ook in die Sassa-advieskomitee gedien het.
Sy het volgens Brauteseth glo R1 miljoen vir dié diens ontvang, maar het dit na bewering nooit in die parlement se register vir ledebelange aangeteken nie.
Khoza, wat veral naam gemaak het in hoe sy die ad hoc-komitee oor die openbare beskermer gelei het, het nie onmiddellik op navrae om kommentaar reageer nie.
Gordhan wou hom egter nie hieroor uitlaat nie.
"Die Khoza-kwessie is eerder 'n parlementêre aangeleentheid. Ek sou dink dit is iets vir die etiekkomitee."